Angra kjernekraftverk

Angra kjernekraftverk er et kjernekraftverk i Brasil som produserer elektrisk kraft. Det ligger på Itaornastranda i Angra dos Reis i delstaten Rio de Janeiro. Det er landets eneste kjernekraftverk. Byggingen av anlegget startet i 1971 og det ble satt i kommersiell drift 1. januar 1985. Anlegget består per 2019 av to reaktorer av typen trykkvannsreaktor (PWR). Disse to reaktorene har tilsammen en maksimal elektrisk effekt på 1 990 MW. En tredje reaktor er under bygging, og vil øke den elektriske effekten med 1 405 MW. Byggingen av denne begynte i 1984, men stoppet opp i 1986 på grunn av politisk uenighet. Arbeidet ble tatt opp igjen i 2010. I 2019 var anlegget 70 % ferdig, og Brasil leter etter utenlandske partnere for å fullføre anlegget. Beliggenheten av kraftverket har vært et kontroversielt diskusjonstema. Angra dos Reis og nærliggende områder har stor befolkning, og er helt avhengige av turistindustrien. Området tiltrekker mange interesserte i marint liv. Årsproduksjonen ved anlegget i 2018 var på 15 674 GWh elektrisk kraft. Referanser Eksterne lenker (en) Angra Nuclear Power Plant – kategori av bilder, video eller lyd på Commons Eletronuclears offisielle nettside Arkivert 16. desember 2006 hos Wayback Machine. Hvordan Brasil tok i bruk atomet